Diari Oficial de la Generalitat Valenciana


Sumari del DOGV 7201, del 28-01-2014 (2014/436)

Notificació de la sentència dictada en el procediment de guarda i custòdia número 1395/2013.
--------------------------------------------------------------------------------------------

### Dades del document

Número de DOGV
:   7201

Data del DOGV
:   28-01-2014

Secció del DOGV
:   IV. ADMINISTRACIÓ DE JUSTÍCIA

Número del document
:   2014/436


Organisme emissor
:   Jutjat de Primera Instància Número 8 de València

Tipus de document
:   Edicte

Notificació de la sentència dictada en el procediment de guarda i custòdia número 1395/2013. [2014/436]  
Família, guarda, custòdia i aliments de la filla menor no matrimonial no consensuat número 001395/2013   
Rafael Roselló Sobrevela, secretari del Jutjat de Primera Instància número 8 de València   
Part demandant: Reina Jhanet Cusí Quispecahuana.   
Part demandada: Roland Rojas Orellana.   
Sobre: guarda, custòdia o aliments de fills menors no matrimonials no consensuats.   
En el juí a què es fa referència s'ha dictat la resolució el text de la qual, literalment, diu:  
«Dispositiva  
Ordene les mesures següents en benefici de la menor J. R. C.:  
  
1. Atribució de la guarda i custòdia de la filla menor a la mare, i l'exercici de la pàtria potestat és compartida pels dos progenitors.  
  
La pàtria potestat compartida implica que cada progenitor ha de mantindre informat el contrari sobre l'evolució escolar, social i sanitària de la filla, sempre que el progenitor no la puga obtindre per si mateix, i els professionals que s'ocupen dels menors estan obligats a subministrar, tant al pare com a la mare, qualsevol informació que els sol·liciten sobre la seua filla, ja que els dos són titulars de la pàtria potestat. Així mateix, s'haurà de demanar el consentiment de l'altre progenitor (que s'entendrà atorgat si no s'oposa en els 10 dies naturals següents a la notificació fefaent) o tindre autorització judicial prèvia per als canvis de residència que, per la distància, impedisquen o dificulten el règim de visites, per als canvis de col·legi, orientació educativa, religiosa o laica, tractaments mèdics o psicològics transcendents, sobretot de cirurgia estètica, i, en general, qualsevol alteració que afecte de manera important la vida de la menor.   
  
2. Quant a les visites, si no hi ha acord entre les parts, el pare estarà en companyia de la seua filla els caps de setmana alterns, l'arreplegarà els divendres en el domicili matern i la tornarà els diumenges, a les 20.00 hores, en el domicili de la mare.   
Les vacacions escolars de la menor de Nadal, Falles, Setmana Santa i estiu es distribuiran per la mitat i l'elecció del període es deixarà a l'acord mutu de les parts, i si no hi ha acord la mare triarà els anys parells i el pare els imparells.  
Les vacacions de Setmana Santa començaran des de les 10.00 hores del primer dia de vacacions escolars i acabaran a les 20.00 hores de l'últim dia de vacacions.  
Les vacacions de Nadal es dividiran en dos parts, des de les 10.00 hores del primer dia de vacacions fins a les 17.00 hores del 31 de desembre, i des d'eixa hora i dia fins a les 20.00 hores de l'últim dia de vacacions.  
Les vacacions de Falles es dividiran també en dos parts, des de les 10.00 hores del primer dia de vacacions fins a les 20.00 hores de l'últim dia de vacacions.  
El progenitor ha de notificar a l'altre l'elecció del període de gaudi 15 dies abans del període vacacional. Si set dies abans del començament de cada període no s'haguera fet la notificació, el progenitor comunicarà al primer l'elecció feta amb caràcter supletori, que serà la que prevalga, i sense que s'altere la rotació de l'elecció. Cada progenitor ha d'informar l'altre del lloc i l'adreça completa on residirà pel període vacacional.  
Les vacacions d'estiu es dividiran entre els dos pares, 15 dies cada un dels progenitors durant el mes d'agost i 15 dies cada un per al mes de juliol, i triarà, si no hi ha acord, la mare els anys parells i el pare els imparells. S'haurà de notificar l'elecció en el mes de maig, i si transcorregut el mes no s'haguera fet la notificació, l'altre en la primera quinzena del mes de juny comunicarà al primer la seua elecció amb caràcter supletori, que serà la que prevalga i sense que s'altere la rotació en l'elecció. Cada progenitor ha d'informar l'altre del lloc i l'adreça completa on residirà pel període vacacional.   
En tot cas, per a tots els períodes establits, la menor serà arreplegada i tornada en el domicili de la mare, després de la notificació previa a esta, i es respectarà l'horari habitual d'alimentació, educació i descans de la menor.  
El primer cap de setmana després de les vacacions de Nadal, Setmana Santa, Falles i estiu correspondrà al progenitor que haja disfrutat el primer període d'estes.  
3. S'assenyala la quantitat de 180 euros en concepte d'aliments en favor de la menor, actualitzables anualment d'acord amb les variacions de l'índex de preus de consum, quantitat que el progenitor no custodi haurà d'ingressar els cinc primers dies de cada mes en el compte corrent que a este efecte designe la part contrària. A més, els gastos extraordinaris seran abonats per les dos parts per la mitat, i s'aclarix, per endavant, que, entre estos no s'inclouen els gastos de matrícula escolar, llibres i material escolar o roba, ja que tenen la consideració de gastos ordinaris, d'acord amb la definició jurídica d'aliments establida en l'article 142 del Codi Civil, segons el qual a més d'entendre's per aliments allò imprescindible per al manteniment, habitació, vestit i assistència mèdica de l'alimentista, i s'hi inclouen també l'educació i la instrucció de l'alimentista. Quant a les activitats extraescolars o d'oci, de caràcter no necessari o no recomanades com a reforç pel col·legi o per prescripció o consell mèdic o psicològic, només s'hauran d'assumir al 50% les que es realitzen per comú acord entre els progenitors, i en cas contrari aquell que haja decidit la realització de l'activitat mencionada n'assumirà el pagament. En tot cas, els gastos extraordinaris que no tinguen caràcter urgent hauran de ser consentits pels dos progenitors, i s'entendrà que el contrari consent la realització del gasto quan, una vegada notificada la intenció de realitzar-lo i el seu import, amb els documents corresponents, per qualsevol mitjà fefaent, deixara transcórrer el termini de 10 dies sense mostrar-hi oposició. En cas de discrepància entre les parts sobre la procedència del gasto, s'haurà de sotmetre a la decisió judicial. Només els de caràcter urgent i necessari es poden realitzar sense el consentiment o l'autorització judicial previs. Els aliments s'hauran d'abonar des de la data en què es va interposar la demanda.  
  
No s'observen motius per a imposar les costes processals a cap dels litigants.  
Esta és la meua sentència, que, de conformitat amb el que establixen els articles 265 i 266 de la Llei Orgànica del Poder Judicial, s'ha d'anotar en el llibre corresponent, i s'ha de portar una testimoniança d'esta a les actuacions originals, i que es notificarà a les parts, i se'ls farà saber que en contra es podrà interposar en este Jutjat un recurs d'apel·lació, dins dels 20 dies següents a la notificació, després de la constitució prèvia d'un depòsit de 50 euros en el compte de depòsits i consignacions d'este Jutjat en l'entitat Banesto (disposició addicional quinze de la LO 1/2009), pronuncie, mane i firme.  
Publicació. La sentència anterior ha sigut llegida i publicada pel jutge que la va dictar, de forma legal, i en el mateix dia de la data. En done fe.»  
Atés que es desconeix el domicili o la residència actuals de la part demandada, de conformitat amb el que establixen els articles 156.4 i 164 de la Llei 1/2000, d'Enjudiciament Civil, s'ordena la publicació d'este edicte en el tauler d'anuncis del Jutjat per a dur a efecte la diligència de notificació a Roland Rojas Orellana.  
  
Diligència. Jo, el secretari judicial, l'estenc per a fer constar que este edicte s'ha fixat en el dia de hui en el tauler d'anuncis. En done fe.  
  
  
València, 16 de gener de 2014.- El secretari judicial: Rafael Roselló Sobrevela.